**SCÈNE III**

En arrivant a le gara d'Ichós !

Le scèna que representa le gara d'Ishós.

Pierilhòt, Auguste, Roget, Fortassié.

------------

Roget, (en segotints lo drapèu roge).

Prenez garde, en arrière, en arrière là-bas !!

Attendez un instant et ne traversez pas !

------------

Ishós ! Tous les voyageurs descendent de voiture !!

Auguste

E veids, hòu Pierilhòt, que te'n sòrts shens malur,

Qu'arríbam a bon pòrt, tots dus vius e contènts !

Pèirilhòt

Aquò qu'es har camin ! e dens tant chic de temps !

Auguste

T'esmiraclís pas tant ! Aquò qu'es chic de causa.

E n'as pas vist arré ! Veiràs dens una pausa.

Tau com un eslombric passar lo trin exprès,

Que hèi cent trenta a l'òra !

Pierilhòt

Au bà ! Que hèis exprès !

Aquò ne's pòd pas ! Que m'ic vorrés har créder ?

Auguste

Tè ! Qu'es un pegualhàs ! Totara qu'ic vas véder.

Fortassié (a le pòrta de sortida)

Dépêchez-vous, Messieurs, vos billets s'il vous plaît !

Pierilhòt

Dab son parlar tan brusc, çò que vòu aqueth lèd ?

Fortassié

Par ici la sortie !

Auguste

Aten, que t'ic va "víder"

Shens tardar, quòn te presentís a le sortida !

Fortassié

Le billet !

Pierilhòt

Pensa au mensh com te lo vau balhar !

Fortassié

Voletz har deu testut ? mès, n'ic vatz pas ganhar !

Balhatz-me donc le carta !...

Pierilhòt

Ah ! Non, que l'èi pagada !

Me prenetz per un aut ? Credetz que l'èi panada ?

Qu'es le mia, *voilà tout* ! que'm còsta bien pro car.

E pus qu'ètz tan malin, que me le vui guardar !!

Fortassié

Mès n'èi pas dit jamèi qu'èratz un mauaunèste.

Que hèci mon dever ! m'aucupi pas deu rèste.

Quòn un *voaiajur* ne balha pas son bilhet,

Li hèci pagar doble e que'm foti d'eth !

Dab jo ne pensitz pas ves en sortir d'adreça.

Pèirilhòt

Mès ! Le carta que l'èi ! L'Auguste que l'a pressa !

Aperatz-lo ! Qu'es aquí ! Que pòd estar *témoin* !

E s'atz *confiènça* ad eth, questionatz-lo dab *soin* !

Fortassié

N'èi pas besonh ni d'eth ni de digun, que diable !

Per saber s'ètz un pèc, ni de çò qu'ètz capable !

Pierilhòt

Mès mossur, que puiretz estar mèi reservat.

Fortassié

Le carta ! Que ves dic ! Hètz-le véder se l'atz !

Coneshi pas qu'aquò ! Qu'es le consinha.

Pierilhòt

Mès hètz donc vir l'Auguste ! aperatz-lo, hètz-lo signe !

E que veiratz dab eth, *bogre* de pegalhòt,

Se sui un mensongèir com vos, jo Pierilhòt !

Fortassié

Ne sagis pas de 'quò ! Sabetz, n'es pas le pena

Les cartas ! Autament, pas *moaien* de sortir !!!

Pierilhòt

Pensi qu'au mon despens vorretz ves divertir.

Que sortirèi.

Fortassié

Que me hètz pérder le paciéncia.

Pierilhòt

Ah ! Que *regreti* fòrt ! Mès vam véder, en consciéncia,

Ves amusetz dehèt a me har tan sofrir ?

Fortassié

Se n'èra pas que jo, praube,que me'n fotrí,

Mès qu'es lo reglament ! Que fau un contraròtle.

Pierilhòt

Òh pardi, s'es atau ! Totun qu'es un chic dròlle !

---------------------------

Jo que vui çò de mon, ne vui pas çò de vòst !

Lavetz, que l'atz aquí, mès tornatz-me los sòus !

Percé que l'èi pagada. e que sèi çò que'm còsta.

Fortassié

Que n'atz, vos, estomac ! le carta qu'es le vòsta ??

Que ves ètz bien carrejat de Mostèirs dinc ací,

Sus cochins de *mossurs* estinut a plesir,

E qu'ètz tot estonat, que tròbetz qu'es de rèsta

De pagar quauques sòus ?? ...Se tan èratz aunèste,

Ne vorretz pas totun ves carrejar per arré !!!

*Bogre* de carreflaire !!... E sabetz tan varré,

Au prètz d'on es lo pòrc, de trajar vòste vianda ?

Que varré dus escuts ! enqüèra en contrabanda !

E pui qu'èi lo bilhet, podetz ves en anar.

Pierilhòt

E com harèi, lavetz, mossur, per me'n tornar ?

Fortassié

Dab vint e sèt sòus mèi ves en preiratz un aut.

Pierilhòt

Ah ! Mon Diu ! be'n sui hart ! que n'èi dinc a le gauta !

(Lo ridèu que tomba)